Bahagian Sri Aman

Bahagian Sri Aman ialah salah satu daripada 12 bahagian pentadbiran di Sarawak, Malaysia. Pusat pentadbirannya terletak di bandar Sri Aman. Ia terdiri daripada dua daerah pentadbiran: Sri Aman dan Lubok Antu.

Sejarah 
Sri Aman pernah menjadi sebahagian daripada Bahagian Pertama di Sarawak yang meliputi Kuching. Sri Aman dahulunya dikenali sebagai Simanggang. Nama Sri Aman diambil bersempena peristiwa bersejarah Deklarasi Sri Aman yang merupakan suatu perjanjian keamanan di antara kerajaan dan pengganas komunis. Perjanjian ini ditandatangani pada 21 Oktober 1973. Bagi memperingati peristiwa tersebut, pada 19 Mac 1974 rumah rehat kerajaan yang dikenali sebagai Rumah Simanggang dinamakan semula sebagai Rumah Sri Aman. Rumah tersebut merupakan lokasi deklarasi ditandatangani.

Bahagian dan daerah Simanggang turut dinamakan semula sebagai Sri Aman. Penukaran nama ini dikuatkuasakan melalui SWK.L.N.42/80 of Part 11 of Sarawak Government Gazette di bawah tajuk Simanggang (Change of Name) Order 1980.

Demografi 
Jumlah penduduk di Bahagian Sri Aman adalah sebanyak 93,379 orang. Penduduknya yang berbilang kaum meliputi kaum Iban, Melayu, dan Cina sebagai penduduk majoriti.

Ekonomi 
Sebagai kawasan pertanian yang terbesar di Sarawak, sumber ekonomi utama di bahagian ini adalah aktiviti pertanian. Terdapat juga aktiviti pelancongan seperti pelancongan eko dan pelancongan budaya yang penting untuk ekonomi tempatan.

Taman Negara 
Di sini terdapat dua taman negara iaitu:
 Taman Negara Batang Ai
 Taman Negara Maludam

Rujukan 

Sarawak
Bahagian Sarawak